b'\n_START_ARTICLE_\nRock and Roll Hall of Fame\n_START_PARAGRAPH_\nRock and Roll Hall of Fame on Clevelandiss\xc3\xa4 Ohiossa sijaitseva museo, jonka tarkoituksena on ker\xc3\xa4t\xc3\xa4 ja s\xc3\xa4ilytt\xc3\xa4\xc3\xa4 rock-musiikkiin merkitt\xc3\xa4v\xc3\xa4sti vaikuttaneiden artistien ja tuottajien historiaa. Rock and Roll Hall of Fameen on mahdollista p\xc3\xa4\xc3\xa4st\xc3\xa4 kaksikymment\xc3\xa4viisi vuotta ensimm\xc3\xa4isen levyn julkaisemisen j\xc3\xa4lkeen ja ehdokkailta odotetaan merkitt\xc3\xa4v\xc3\xa4\xc3\xa4, osoitettavissa olevaa vaikuttamista rockin historiaan. Hall of Famessa on nelj\xc3\xa4 kategoriaa: esiintyj\xc3\xa4t, ei-esiintyj\xc3\xa4t, varhaiset vaikuttajat ja vuodesta 2000 eteenp\xc3\xa4in \xe2\x80\x9dtukijoukot\xe2\x80\x9d (sidemen) eli sessio- ja konserttimuusikot._NEWLINE_Hall of Fameen otetaan vuosittain muutamia uusia j\xc3\xa4seni\xc3\xa4 n\xc3\xa4ytt\xc3\xa4v\xc3\xa4ss\xc3\xa4 seremoniassa. Se j\xc3\xa4rjestettiin ensimm\xc3\xa4isin\xc3\xa4 vuosina New Yorkin Waldorf Astoria -hotellissa, my\xc3\xb6hemmin Clevelandissa ja Los Angelesissa, ja vuonna 2014 se pidettiin New Yorkin Brooklynin Barclays Centeriss\xc3\xa4. _NEWLINE_Ensimm\xc3\xa4isin\xc3\xa4 sen j\xc3\xa4seniksi p\xc3\xa4\xc3\xa4siv\xc3\xa4t tammikuussa 1986 Chuck Berry, James Brown, Ray Charles, Sam Cooke, Fats Domino, Everly Brothers, Buddy Holly, Jerry Lee Lewis, Little Richard, ja Elvis Presley. Ainoa pohjoismaalainen listalle p\xc3\xa4\xc3\xa4ssyt on ruotsalainen pop-yhtye ABBA._NEWLINE_Uusien j\xc3\xa4senten valintaprosessi on her\xc3\xa4tt\xc3\xa4nyt keskustelua ja erityisesti progressiivisen rockin ja heavy metallin edustajat ovat katsoneet joutuneensa tarkoitushakuisesti syrj\xc3\xa4ytetyiksi. Toisten mielest\xc3\xa4 puolestaan uusia j\xc3\xa4seni\xc3\xa4 otetaan vuosittain liikaa ja j\xc3\xa4senyyden arvo on kokenut inflaation._NEWLINE_The Rock and Roll Hall of Fame -s\xc3\xa4\xc3\xa4ti\xc3\xb6 perustettiin vuonna 1983. Museon rakentaminen kesti kymmenen vuotta, ja varsinainen museo avautui 1. syyskuuta ja yleis\xc3\xb6lle 2. syyskuuta 1995. Rakennuksen on suunnitellut arkkitehti I. M. Pei, ja se sijaitsee Clevelandin keskustassa Eriej\xc3\xa4rven rannalla. Clevelandin kaupunki valittiin museon sijoituspaikaksi kansan\xc3\xa4\xc3\xa4nestyksess\xc3\xa4. Perusteena lopputulokseen vaikutti kaupungissa aikoinaan toiminut DJ Alan Freed, joka saattoi rock-musiikkia ja termi\xc3\xa4 \xe2\x80\x9drock and roll\xe2\x80\x9d tunnetuksi suuren yleis\xc3\xb6n piiriss\xc3\xa4.'